Ο ρόλος της παθολογικής αγγειογένεσης του πλακούντα στην εκδήλωση ενδομήτριας καθυστέρησης της εμβρυακής ανάπτυξης σχετιζόμενης ή μη με προεκλαμψία
Authors: Κάππου Δήμητρα 
Published: September 2021

Σκοπός: Σκοπός της παρούσας μελέτης είναι η εξέταση της πλακουντιακής έκφρασης των αγγειοποιητινών (Ang)-1, Ang-2 και του υποδοχέα τους Tie-2, σε κυήσεις με προεκλαμψία (PE) με ή χωρίς συνυπάρχουσα ενδομήτρια καθυστέρηση της ανάπτυξης (IUGR). Υλικό & Μέθοδος:Case-control μελέτη που βασίζεται στη συλλογή πλακουντιακού ιστού από 28 κυήσεις στην ομάδα PE, 30 κυήσεις στην ομάδα PE-IUGR, 30 κυήσεις στην ομάδα IUGR και 40 κυήσεις στην ομάδα ελέγχου. Η έκφραση των παραγόντων αυτών αξιολογήθηκε με τη μέθοδο quantitative real-time PCR.Αποτελέσματα:Στις ομάδες κυήσεων με PE και PE-IUGR παρατηρήθηκε σημαντικά υψηλότερη έκφραση της Ang-2 (p< 0.001) και του υποδοχέα Tie-2 (p=0.008) και χαμηλότερη έκφραση της Ang-1 (p=0.001) συγκριτικά με την ομάδα ελέγχου. Η μεταβολή αυτή που καταγράφηκε στην έκφραση της Ang-1 ήταν το ίδιο σημαντική και στις δύο ομάδες ενώ ήταν πολύ πιο έντονη για την Ang-2 και τον υποδοχέα Tie-2 στην ομάδα PE-IUGR σε σχέση με τις φυσιολογικές κυήσεις. Συσχέτιση μεταξύ των μορίων Ang-2 και Tie-2 παρατηρήθηκε στην ομάδα PE (r=0.8602, p< 0.001) και στην ομάδα PE-IUGR (r=0.6342, p< 0.001). Επιπλέον, στην ομάδα PE-IUGR, η Ang-1 βρέθηκε να συσχετίζεται με τηνAng-2 (r=0.3458, p=0.0452) και τον υποδοχέαTie-2 (r=0.4448, p=0.0084). Η log10Ang-1 αλλά όχι η Ang-2 φάνηκε ότι εξαρτάται από την ηλικία κύησης (R2=0.40, p< 0.001). Μετά από μετατροπή σε Multiples of the Median (MoM) η παράμετρος log10MoMAng-1 παρατηρήθηκε να είναι μειωμένη στην ομάδα κυήσεων με προεκλαμψία (mean= -0.8181, p< 0.001) καθώς και στην ομάδα κυήσεων με προεκλαμψία και ενδομήτρια καθυστέρηση της ανάπτυξης (mean= - 1.2583, p< 0.001) σε σχέση με την ομάδα ελέγχου (mean= - 0.0924). Στις κυήσεις με ενδομήτρια καθυστέρηση της ανάπτυξης, τα επίπεδα έκφρασης των Αng-2 και Tie-2 είναι σημαντικά υψηλότερα σε σύγκριση με την ομάδα ελέγχου (p<0.001 και p=0.002 αντίστοιχα). Τα επίπεδα έκφρασης της Ang-1 είναι χαμηλότερα στις παθολογικές κυήσεις (p=0.001). Επιπλέον, παρατηρήθηκε σημαντική συσχέτιση μεταξύ του παράγοντα Αng-1 και του υποδοχέα Tie-2 σε πλακούντες με ενδομήτρια καθυστέρηση της ανάπτυξης αλλά όχι σε πλακούντες από ανεπίπλεκτες κυήσεις. Συμπεράσματα: Η ανάλυση των αποτελεσμάτων της μελέτης αυτής έδειξε ότι η πλακουντιακή έκφραση της Ang-2 και του υποδοχέα Tie-2 είναι αυξημένη ενώ τα επίπεδα έκφρασης της Ang-1 είναι μειωμένα στις κυήσεις με προεκλαμψία ως μεμονωμένη νόσο ή σε συνδυασμό με περιορισμό της εμβρυικής ανάπτυξης. Επίσης, τα ευρήματα της μελέτης αυτής καταδεικνύουν ανάλογες μεταβολές στην πλακουντιακή έκφραση των αγγειοποιητινών Ang-1 &Ang-2 και του υποδοχέα τους Tie-2 σε κυήσεις με ενδομήτρια καθυστέρηση της ανάπτυξης.Τα ευρήματα αυτά δείχνουν ότι ο άξονας των αγγειοποιητινών φαίνεται να διαταράσσεται στις γυναίκες με προεκλαμψία ή/και ενδομήτρια καθυστέρηση της ανάπτυξης. Το ερώτημα αν οι μεταβολές αυτές στην έκφραση των αγγειοποιητινών εκδηλώνονται στα πλαίσια της αγγειακής διαταραχής που παρατηρείται στις κυήσεις με τις δύο αυτές επιπλοκές της κύησης ή αποτελούν μέρος της παθοφυσιολογίας τους αναμένεται να απαντηθεί.